Dogters rasend ná ouers verdwyn[OPVOLG] Nico en Karin Jordaan is Donderdagaand gevind. Lees die opvolgberig hier. Karin (51) en Nico (53) Jordaan is beide vermis. Foto: Verskaf Twee dogters van Pretoria is rasend van bekommernis nadat hul ouers, Nico (53) en Karin (51) Jordaan, Maandag tussen Pretoria en Botswana vermis geraak het. Esperanza Roeloffze, die Jordaan-egpaar se dogter, het Donderdag gesê haar ouers se bewegings is die laaste keer Maandag omstreeks 14:00 op die R511 ongeveer 25 minute vanaf Ellisras in die rigting van Botswana met behulp van Google Maps waargeneem. Die egpaar het met ŉ silwer Elgrand-minibus met die nommerplaat B282AVT gereis. “My pa werk in Botswana en gaan gereeld soontoe. My ma ry nou en dan saam met hom. Hulle is Maandag omstreeks 10:00 uit Pretoria weg,” het Roeloffze vertel. “My sussie, Niki-lee, het ongeveer 12:50 met hulle gepraat, toe was hulle blykbaar net verby Ellisras. Daarna kon ons hulle nie weer in die hande kry nie en hulle was om 15:49 die laaste keer op WhatsApp sigbaar.” Roeloffze het gesê haar man, Ruchardt, het al ŉ paar keer saam met haar pa in Botswana gewerk, ken die pad wat hy altyd ry en het besluit om na hulle te gaan soek. “By die grens aan Botswana se kant was daar egter geen teken dat hulle al daar deur is nie, en aan Suid-Afrika se kant word daar vir ons gesê hulle mag geen inligting aan ons verskaf nie.” “Ruchardt was ook by die buro in Suid-Afrika waar my pa altyd geld ruil. Die vrou wat daar werksaam is, ken my pa goed aangesien hy gereeld daar geld ruil. Sy sê sy het hom verlede Woensdag laas gesien. Dit was toe hulle van Botswana af teruggekeer het Suid-Afrika toe,” het Roeloffze gesê. “Alle tekens dui dus daarop dat hulle nie dié keer Botswana gehaal het nie.” Lehan Haasbroek, Niki-lee se man, het gesê sy skoonpa is Maandag terug Botswana toe om geld te gaan haal vir werk wat hy daar gedoen het. “Ons het ŉ vermistepersoonsaak aanhangig gemaak by die Pretoria-Noord-polisiestasie en het al ŉ hele klomp mense genader wat ons probeer help,” het hy gesê. Roeloffze sê hulle vermoed haar ouers se voertuig het sonder brandstof gaan staan en dat hulle moontlik gestap het om hulp te kry. “Of hulle is moontlik beroof en stap dalk. Ons weet nie eintlik wat om te dink nie. Niki-lee het Woensdag verjaar en hulle sou haar normaalweg beslis gebel het. Dit maak ons nog meer bekommerd.” Nico Jordaan is kort en bles met blou oë, terwyl Karin klein gebou is met bruin oë en swart hare met blou strepies. Enigiemand met inligting oor waar die Jordaan-egpaar hulle bevind, kan Roeloffze by 072 083 3173 laat weet. Die egpaar het met ŉ silwer Elgrand-minibus met die nommerplaat B282AVT gereis. Foto: Verskaf